Tunteet kuumenivat SSAB:n Raahen tehtaalla viime viikolla, kun SAK:lainen Teollisuusliitto aloitti lakon ja ryhtyi painostustoimiin järjestäytymättömiä työntekijöitä ja tehtaan johtoa vastaan.

SSAB:n Raahen tehtaalla lakko on kuumentanut tunteita. OLLI HERRALA

Tapahtumat Raahen tehtaalla johtivat lopulta siihen, että työnantaja joutui tehtaan ay-osaston painostuksesta poistamaan järjestäytymättömiä työntekijöitä tehtaalta.

Teollisuusliitto aloitti laajan, liiton ilmoituksen mukaan noin 35 000 työntekijää koskevan lakon maanantaina 9.12. Lakko kesti kolme päivää.

SSAB:n Raahen tehdas kuului lakon piiriin. Tehdas tunnetaan myös entisenä Rautaruukin Raahen terästehtaana.

Riita alkoi miehistölistasta

Lakkoa edeltävällä viikolla työnantaja oli Iltalehden tietojen mukaan laatinut listan lakon aikaisen toiminnan minimimiehityksestä, jos lakko alkaa. Nimilista piti laatia, jotta tiedetään, ketkä ovat töissä turvaamassa sen, ettei tehtaalla satu laite- eikä henkilövahinkoja.

Nimilista toimitettiin paikalliselle ammattiosastolle (AO 200 Raahe) eli käytännössä pääluottamusmies Timo Mälliselle. Ammattiosasto hylkäsi listan.

– Osasto pyysi meiltä miehistölistan lakon ajalle ja sen me teimme. Samalla osasto ilmoitti, että listalla olisi syytä olla vain ammattiosaston jäseniä. Vastasimme, että sellaista emme voi varmistaa. Eihän meillä ole edes tietoa siitä, kuka kuuluu liittoon ja kuka ei eikä tällainen syrjintä ole oikein, Raahen tehtaan tehtaanjohtaja Jarkko Matkala kertoo Iltalehdelle.

Työnantaja toimitti listan, mutta se tuli takaisin.

– Pyydettiin vaihtamaan siinä listassa tietyt nimet.

Ja te vaihdoitte?

– Kyllä. Se alkoi siinä vaiheessa olla aika kriittinen asia. Tulimme siihen tulokseen, että meidän pitää varmistaa meidän alkupään prosessin turvallisuus. Meillä oli siinä sellainen tilanne, että alkupään prosessi olisi ollut miehittämättä, mikä on aika lailla mahdoton ajatus.

Iltalehden tietojen mukaan työnantaja ilmoitti lakon alkamispäivänä maanantaina 9.12., että liittoon kuulumattomien on poistuttava välittömästi työpaikalta.

Jarkko Matkala, miksi näin?

– En usko, että ihan noilla sanoilla on sitä ilmaistu, mutta kyllä, silloin maanantaina ilmoitimme heille, jotka tulivat töihin listan ulkopuolelta, että heille pyritään järjestämään muuta työtä tehdasalueella.

– Mutta siihenkin ammattiosasto puuttui. Ja kun tuotantoprosessi oli jo pysähtynyt siinä vaiheessa, olimme pakotettuja neuvomaan heitä, jotka olivat tulleet töihin, että nyt voisi olla ratkaisu se, että he lähtevät.

– Olemme huolehtineet siitä, että tämä ei ole aiheuttanut heille mitään työsuhteen etujen menettämistä.

Iltalehden tietojen mukaan heidät lähetettiin ns. kotiin täydellä palkalla?

– No, jos he itse sanovat näin, niin en minä sitä lähde oikomaan.

Voiko se, ettei työntekijä kuulu liittoon, olla peruste sille, että häntä pyydetään lakon aikana poistumaan työpaikalta?

– Emme hyväksy syrjintää millään lailla. Onko henkilö järjestäytynyt vai järjestäytymätön, niin se ei saa vaikuttaa työnteon mahdollisuuksiin missään tilanteessa, ei edes tällaisessa lakkotilanteessa. Se on se meidän kanta.

– Mutta sitten on taas se, että onko se vaihtoehto, että aiheutetaan tuhoa tälle meidän työpaikalle. Tämä oli haastavassa tilanteessa se ehkä moraalisesti vähän vähemmän huonompi vaihtoehto. Ajatuksena oli turvata se, että töitä on jatkossakin, sekä järjestäytymättömille että järjestäytyneille.

Iltalehden tietojen mukaan järjestäytymättömät työntekijät kokevat, että he joutuivat työsyrjinnän kohteeksi lakon aikana

Oliko SSAB:n menettely työsyrjintää liittoon kuulumattomia kohtaan?

– En osaa sitä arvioida, mutta missään nimessä emme hyväksy sitä, että näin jouduttiin toimimaan. Työtaistelutilanteen kohteeksi joutuneiden henkilöiden edut saatiin kuitenkin turvattua. Vastuullamme on myös varmistaa, että jatkossa vastaavaa ei voi tapahtua.

Taipuiko työnantaja ay-osaston painostukseen.

– Kyllä se painostus on ilman muuta vaikuttanut siihen, mitä olemme tehneet.

Iltalehden tietojen mukaan osa työntekijöistä miettii nyt, uskaltavatko he tehdä asiasta rikosilmoitusta. He pelkäävät, että nimet tulisivat ilmi mahdollisen poliisitutkinnan ja oikeuskäsittelyn aikana.

Järjestäytymättömien piirissä on harkittu myös asian viemistä aluehallintovirastoon, mutta siinäkin vaihtoehdossa pelkona on nimien paljastuminen.

Paljastumista pelätään siksi, että se voisi johtaa heidän savustamiseensa tehtaalta.

– Näissä tapauksissa on erittäin vaikeaa se, että jos joku henkilö jää kiinni ilmiannosta, niin paikallinen ammattiosasto istuu hänet työpaikalta, eräs tehtaan työntekijä sanoo.

Luottamusmies kiistää

Raahen tehtaan pääluottamusmies Timo Mällinen kiistää kaikenlaisen painostuksen.

Painostitteko työnantajaa poistamaan järjestäytymättömät työntekijät tehtaalta lakon aikana?

– Ei ole painostettu.

Järjestäytymättömät työntekijät ja tehtaan johto ovat kertoneet, että näin on tapahtunut.

– Kertonut! Emme me työnantajaa missään nimessä ole painostaneet. Olemme kertoneet oman mielipiteemme ja esittäneet, että työnantaja poistaa heidät, ja työnantaja on sitten tehnyt sillä tavalla meidän esityksestä.

Järjestäytymättömillä työntekijöillä ja työnantajalla on täysin eri käsitys.

– Siihen minä en pysty ottamaan kantaa. Jokaisella on vähän oma käsitys niistä asioista.